Eriti järsult langes valimisaktiivsus pealinnas. 2013. käis Tallinnas valimas 64,1 protsenti valijaid, sel aastal 53,6.

Tallinna kaheksast valimisringkonnast ehk linnaosadest parima tulemuse tegi Nõmme (62,69 protsenti), teise koha tulemuse tegid Pirita linnaosa elanikud (59,54 protsenti). Passiivseim oli Kesklinna valijaskond (49,43 protsenti).

Tallinna linnavolikogu valimisel osalemise võimalus oli 361 509 inimesel.

Valimisaktiivsus langes mõned protsendid peaaegu igal pool. Olid siiski mõned erandid.

Natuke tõusis valimisaktiivsus Läänemaal, mis on aga peale haldusreformi oluliselt kahanenud. Väike tõus oli ka Jõgevamaal, Lääne-Virumaal, Võrumaal ja Viljandimaal. Kõik tõusud jäid ühe protsendi piiridesse, sellal kui valimisaktiivsuse langused teistes maakondades olid tihti palju suuremad.